C 152/2
FI
Euroopan unionin virallinen lehti
6.4.2022
1.3 ETSK korostaa, että yksi vähittäiskaupan suurimmista haasteista on tasapuolisten toimintaedellytysten puuttuminen verkossa kolmansien maiden kaupankäynninharjoittajien kanssa.
Tämä tekee kilpailusta epäreilua EU:hun sijoittautuneille kaupankäynninharjoittajille, jotka noudattavat EU:n sääntöjä, joiden mukaan kuluttajille myytävien tuotteiden on oltava turvallisia ja kuluttajien oikeuksia on kunnioitettava.
1.4 ETSK on samaa mieltä siitä, että Euroopassa tarvitaan vankkaa ja kunnianhimoista digitaalipolitiikkaa vähittäiskaupan alalla, jotta voidaan hyödyntää digitaalisen innovoinnin tarjoamia mahdollisuuksia parantaa Euroopan kilpailukykyä.
Vihreän siirtymän huomioon ottaminen tarjoaa vähittäiskauppasektorille samalla kertaa mahdollisuuden auttaa kuluttajia tekemään kestävyysperiaatteiden mukaisempia kulutusvalintoja.
ETSK korostaa, että todelliset sisämarkkinat ja tehokas ja tuloksellinen rajatylittävä lainsäädäntö tekevät vähittäis- ja tukkukauppasektorille mahdolliseksi vastata kuluttajien vaatimuksiin ja kilpailla maailmanlaajuisesti kilpailulle avoimessa ja alati digitaalisemmassa ympäristössä.
1.5 ETSK tukee vähittäis- ja tukkukaupan alan työmarkkinaosapuolten antamaa yhteistä lausumaa eurooppalaisesta kaupan alaa koskevasta sopimuksesta (European Pact for Commerce), jonka nojalla EU auttaisi alaa parantamaan pitkän aikavälin selviytymis- ja palautumiskykyään ottamalla käyttöön kohdennettuja tukitoimia ja nopeuttamalla digitalisaatiota ja vihreää siirtymää.
Komitea toteaa, että vähittäiskaupoilla on oma tehtävänsä kaupunkikeskustojen ja maaseutuyhteisöjen elinvoimaisuuden ylläpitämisessä.
ETSK kehottaa komissiota pohtimaan tapoja luoda yhdennetty elpymis- ja teollisuus­ strategia, joka perustuu elvytyssuunnitelmiin, joissa otetaan huomioon palvelujen ja valmistusteollisuuden toisiaan vahvistava rooli kasvun ja EU:n talouden tehokkaan toiminnan edistämisessä ja vähittäiskaupan digitalisaation tukemisessa kiinnittäen erityistä huomiota pk-yrityksiin.
1.6 ETSK kehottaa EU:n toimielimiä ja jäsenvaltioita muokkaamaan uusiksi työllisyyttä ja taitopohjaa tukevia toimenpiteitä ja investoimaan tulevien vähittäiskaupan työntekijöiden osaamiskokonaisuuksiin parantamalla ammatillista ja yleissivistävää koulutusta, yksilöllisiä oppimistilejä ja tukemalla yhteisötalouden sektoria uusia työpaikkoja ajatellen sekä avustamalla yrityksiä siten, että ne kykenevät säilyttämään suuren osan työvoimastaan kouluttamalla työntekijöitä käyttämään digitaaliteknologiaa.
Uudelleenkoulutus voi antaa joillekin toisille mahdollisuuden työllistyä muilla aloilla.
ETSK yhtyy käsitykseen, että tekoäly ja robotiikka laajentavat ja vahvistavat talouden digitalisoinnin vaikutuksia työmarkkinoihin ja että ne voivat edistää taloudellista ja sosiaalista kehitystä. 2.
Taustaa 2.1 Vähittäiskauppasektori, joka kattaa vähittäismyymälät (kuluttajakaupan) ja tukkukaupan yritykset (yritystenvälisen kaupan), on Euroopan suurin yksityinen työnantaja, joka tarjoaa yhden seitsemästä työpaikasta ja joka käsittää yhden neljästä eurooppalaisesta yrityksestä.
Vähittäismyyjät ja tukkukauppiaat ovat tuottajien ja valmistajien sekä 450 miljoonan kuluttajan välinen yhdysside Euroopan unionissa (EU).
2.2 Vähittäiskauppa on kysyntäpainotteinen ala.
Kyseessä on kuluttajille elintarvikkeita ja muita tuotteita myyvien verkko- ja fyysisten myymälöiden monitahoinen sektori, ja nämä toimijayksiköt ovat nopeasti muokkautumassa liiketoimintamalliltaan monikanavaisiksi, kuluttajien hyödyksi.
Alan yrityksistä 99 prosenttia on pk-yrityksiä, jotka pyrkivät luovimaan sisämarkkinoilla niin hyvin kuin mahdollista, selviytyvät kovan kilpailun sävyttämillä markkinoilla, tarjoavat joustavuutta innovoinnille ja kokeilulle ja tekevät sitä, minkä osaavat parhaiten: palvelevat kuluttajia.
2.3 Euroopan vähittäiskauppasektori on digitaalisen muutoksen keskellä.
Covid-19-pandemia nopeutti kehitystä merkittävästi.
Monet kuluttajat joutuivat ostamaan muut tuotteet kuin elintarvikkeet verkkovälitteisesti, koska myymälät suljettiin.
Elintarvikemyymälät pystyivät useissa tapauksissa pysymään avoimina, mutta niihin sovellettiin tiukkoja rajoituksia, mikä aiheutti korkeita kustannuksia, koska oli huolehdittava kuluttajien ja työntekijöiden turvallisuudesta.
Monien vähittäismyyjien, joilla ei aiemmin ollut verkkokaupankäyntiä, oli alettava tarjota tuotteitaan verkossa voidakseen tavoittaa uudelleen asiakkaita sulkutoimien aikana.
Useissa tapauksissa verkossa toimivat markkinapaikat olivat ainoa tapa, jonka avulla pk-yritykset pystyivät siirtämään toimintaansa verkkoon nopeasti, ja tämän toimintatavan odotetaan lisääntyvän lähitulevaisuudessa.
2.4 Vihreä siirtymä tarjoaa vähittäiskaupalle toisaalta myös tilaisuuden, sillä se antaa alalle mahdollisuuden pohtia uudelleen liiketoimintamalleja, tarjota vaihtoehtoisia tuotteita sekä tukea ja kannustaa ihmisiä siirtymisessä kestäväpohjai­ sempaan elämäntapaan.
Se sekä vastaa yhteiskunnalliseen muutokseen että johtaa siihen.
Sen lisäksi, että kuluttajat ja sääntelyviranomaiset vaativat lisää kestäväpohjaisempia vaihtoehtoja, vihreä siirtymä tarjoaa tilaisuuden pohtia uudelleen tapaa, jolla yhteiskunta tuottaa, valmistaa, myy, käyttää ja hylkää tuotteita. 3.
Digitalisaatio 3.1 Digitalisaatio muuttaa vähittäiskaupan liiketoimintamalleja perusteellisesti: se muuttaa vuorovaikutusta asiakkaiden kanssa, markkinointia, itse toimitusketjua, toimitusketjun läpi kulkevaa tietoa ja paljon muutakin.
Ala on perinteisesti tuotteiden jälleenmyyjä, mutta siitä on tulossa yhä enemmän tukipalvelujen yhdistelmä, joka nivoutuu jälleenmyyntiin, johtava tiedontuottaja ja -käsittelijä sekä tekoälyn tärkeä käyttäjä.
Tämä on olennaisen tärkeää, jotta pystytään vastaamaan kuluttajakysyntään ja esittämään tarkoituksenmukaisempia yksilöllisiä tarjouksia.